
A végrehajtó funkciók szelektív alulműködése munkafüggőség esetén

A munkafüggő személyeknek olyan túlzott mértékben, kényszeresen szükségük van a munkavégzésre, hogy ez életük több területén zavart okoz. Ugyan egyre több kutatás foglalkozik a témával, továbbra is jóval kevesebbet tudunk róla, mint más függőségekről. Kérdőíves kutatások alapján a munkafüggőség kognitív profilját a kényszeresség és az impulzivitás jellemzi, azonban eddig még a végrehajtó funkciók és a munkafüggőség kapcsolatát nem vizsgálták.
A kutatásban 54 fő vett részt (átlagéletkor=39,81 év, SD=8,15; 40,74% férfi), akik egy-egy kétórás vizsgálati alkalom során végrehajtó funkciók működését mérő feladatokat hajtottak végre: a Wisconsin Kártyaszortírozási Tesztet (Wisconsin Card Sorting Test, WCST), a szám- és számlálási terjedelem feladatokat, az N-Vissza és a Go/No-Go. Továbbá kitöltötték a Munkafüggőség Rizikója Tesztet, mely alapján alacsony és magas kockázatú csoportokra osztottuk őket.
Eredményeink szerint a magas kockázatú munkafüggőségi csoport több perszeveratív hibát vétett a kognitív flexibilitást mérő WCST feladatban és rosszabbul teljesítettek a számlálási terjedelem feladatban és a 2-Vissza feladatban a téves riasztásokra szignifikánsan gyorsabb reakcióidővel reagáltak az alacsony kockázatú csoporthoz képest. A többi teszten nem találtunk a csoportok között szignifikáns különbséget.
Az eredmények alapján a magas kockázatú munkafüggőségi csoportnál a végrehajtó funkciók szelektív alulműködése figyelhető meg. Elképzelhető, hogy a gyengébb kognitív flexibilitás állhat annak hátterében, hogy a munkafüggőségben érintett személyek kevésbé tudnak kiszakadni a munkából, jobban leragadnak egy-egy munkafolyamatnál. Gyengébb munkamemória-kapacitást is találtunk náluk, ami azzal állhat kapcsolatban, hogy a munkafüggő személyek intenzív munkavégzése sok esetben kimerültséghez, kiégéshez vezethet, amely hatással van a munkában való teljesítményükre. A gátlás érintettségét nem találtuk, így valószínűleg ez a funkció kevésbé játszik szerepet a munkafüggőség megjelenésében.
Eredményeink segíthetnek mélyebben megérteni a munkafüggő személyek gondolkodását, és a jövőben hozzájárulhatnak a munkafüggőség neurokognitív hátterének megértéséhez, illetve új diagnosztikus és terápiás eljárások kidolgozásához.
A kutatásban mindketten kutatási asszisztensként dolgozunk: feladataink közé tartozik a résztvevőkkel való kapcsolatfelvétel és kommunikáció, az adatfelvétel és az adminisztráció. Az eredmények feldolgozását és az ebből készült munkát önállóan végeztük.



